
Bases de la convocatòria d’ajuts de matrícula per a la continuïtat d’estudis per a estudiantat afectat per conflictes armats, crisis humanitàries o situacions de vulneració greu dels drets humans.
Curs 2026-27
Aprovat per la Comissió d’Acció Social i Solidària en la sessió extraordinària de 21/09/26

En exercici de la seva funció social i del seu compromís amb els drets humans, la Universitat Rovira i Virgili promou mesures destinades a facilitar la permanència i la continuïtat dels estudis universitaris de persones afectades per conflictes armats, persecucions, desplaçaments forçats, emergències humanitàries o altres situacions que comprometin greument l’exercici efectiu del dret a l’educació superior.

Actualment, les situacions que afecten especialment països com Palestina, l’Iran, l’Afganistan, el Líban, Síria, el Iemen o Ucraïna, constitueixen contextos de preocupació internacional que han provocat desplaçaments de població, deteriorament de les condicions de vida, limitacions en l’accés a l’educació superior i greus afectacions socials, econòmiques i personals.

Aquesta actuació respon al compromís social assumit per la URV, al seu Codi Ètic i als Objectius de Desenvolupament Sostenible (ODS) adoptats per les Nacions Unides, i tindrà com a referència, entre d’altres, el Protocol d’acollida acadèmica per a l’estudiantat en situació de refugi a les universitats catalanes, aprovat pel Consell Interuniversitari de Catalunya (CIC) el 17 de març de 2026.

Aquesta convocatòria té caràcter permanent, sense perjudici de la seva revisió, actualització o modificació quan així ho aconsellin canvis normatius, organitzatius o pressupostaris.

1. Objecte i requisits de participació

Aquesta convocatòria té per objecte regular la concessió d’ajuts econòmics extraordinaris de matrícula per a les persones que compleixin alguna d’aquestes condicions:

· Que formin part de la comunitat universitària de la Universitat Rovira i Virgili en el moment de presentar la sol·licitud, entenent-se com a tal l’estudiantat matriculat o prematriculat en estudis oficials de grau, màster oficial o programa de doctorat de la URV.
· Que acreditin una situació de vulnerabilitat derivada d’un conflicte armat, una emergència humanitària, una situació de desplaçament forçat, la condició de sol·licitant o beneficiari de protecció internacional o altres circumstàncies assimilables.
· En el cas que l’estudiant demani ajut com a continuïtat de cursos anteriors, caldrà que hagi superat almenys el 50% dels crèdits matriculats en cada un dels anteriors cursos acadèmics. Amb caràcter excepcional, en cas que aquest llindar no s’hagi pogut assolir per causes degudament justificades, la Comissió d’Adjudicació podrà valorar individualment la situació.

2. Incompatibilitats

2.1. Aquesta convocatòria no aplica a cursos d’idiomes.

2.2. No es finançaran estudis parcialment o totalment sufragats per altres fonts públiques o privades que cobreixin la matrícula.

2.3. No es finançaran sol·licituds que impliquin un segon canvi d’orientació dels estudis, entenent-se com a tal la modificació del grau, màster oficial o programa de doctorat per segona vegada des de la concessió inicial de l’ajut.

3. Dotació econòmica dels ajuts

3.1 Imports dels ajuts

· 750 € per a estudiants que continuïn en el mateix grau.
· 1.000 € per a estudiants que continuïn en el mateix màster oficial.
· 350 € per a estudiants que continuïn en el mateix programa de doctorat.
· 250 € per a estudiants que vulguin canviar de grau, màster oficial o programa de doctorat (només s’admetrà un canvi, punt 2.3).

3.2. Quan el cost de la matrícula sigui inferior a les quantitats indicades, l’ajut s’ajustarà a l’import de la matrícula.

3.3. L’import s’abonarà mitjançant transferència bancària al compte indicat per l’estudiant beneficiari un cop rebi la notificació d’adjudicació.

4. Procediment de sol·licitud

4.1. La convocatòria es publicarà al portal web de la URV Solidària i romandrà oberta durant tot el curs acadèmic mentre hi hagi disponibilitat pressupostària.

4.2. Les sol·licituds s’hauran de presentar:

• Preferentment a través del Registre electrònic de la URV, utilitzant la instància genèrica i adjuntant-hi la documentació requerida. https://seu-e.cat/ca/web/urv/tramits-i-gestions  
• De manera presencial, o bé a qualsevol de les vies establertes per l’article 16 de la Llei 39/2015. 

Per a ambdós casos es pot consultar l’espai web del Registre General de la URV 
https://seuelectronica.urv.cat/registre.html

• A la instància s’ha d’indicar que la unitat receptora és l’Oficina d’Igualtat i Compromís Social de la URV. 
• Cal indicar que l’objecte de la sol·licitud és concórrer a la “Convocatòria països en conflicte curs 2026-27”.

4.3 Documentació a aportar:

Estudiants que han obtingut un ajut de la URV Solidària anteriorment:

· Certificat acadèmic actualitzat.
· Justificant de matrícula o prematrícula del curs 2026-27.

Estudiants que es presenten per primera vegada:

· Currículum acadèmic.
· Còpia del passaport o document acreditatiu d’identitat.
· Justificant de matrícula o prematrícula.
· Documentació acreditativa de la situació de conflicte, persecució, desplaçament forçat, protecció internacional o qualsevol altra circumstància que motivi la sol·licitud.

La Comissió d’Adjudicació podrà requerir documentació complementària.

5. Resolució i adjudicació

5.1. Les sol·licituds seran valorades per una Comissió d’Adjudicació integrada per:

· El/la vicerector/a de Compromís Social i Sostenibilitat o persona en qui delegui.
· Un/a tècnic/a de la URV Solidària, que actuarà com a secretari/ària.
· El/la cap del Servei de Gestió Acadèmica, o persona en qui delegui.

5.2. En la valoració de les sol·licituds es considerarà prioritària la situació de les persones procedents de Palestina, Iran, Afganistan, Líban, Síria, Iemen o Ucraïna. Aquesta priorització tindrà caràcter preferent però no excloent.

També podran resultar beneficiàries persones procedents d’altres països o territoris afectats per circumstàncies assimilables degudament acreditades.

5.3. La resolució es notificarà al correu electrònic facilitat per la persona sol·licitant.

5.4. En cas de falsedat documental o ocultació d’informació, es revocarà la concessió de l’ajut i es podrà excloure la persona sol·licitant de futures convocatòries.

6. Tractament de les dades de les persones sol·licitants

Les dades que es recullen a les sol·licituds dels ajuts s’inclouen en una base de dades per tractar-les. El responsable del tractament de les dades personals de les sol·licituds és la URV, amb adreça postal al carrer de l’Escorxador, s/n, 43003 de Tarragona i pàgina web http://www.urv.cat. L’adreça electrònica del delegat de protecció de dades de la URV és dpd@urv.cat i l’adreça postal és carrer Escorxador, s/n, 43003 de Tarragona.

La URV tracta la informació que faciliten les persones interessades amb la finalitat única de gestionar la concessió dels ajuts previstos en aquestes bases. Especialment, tenen com a objectiu comprovar els requisits necessaris per sol·licitar els ajuts i meritar les circumstàncies personals objectives i subjectives al·legades pels peticionaris.

Les dades personals es conserven durant el temps necessari per a les finalitats del tractament per a les quals han estat recollides.

La base legal per al tractament de les dades personals és la Llei orgànica 2/2023, de 22 de març, del Sistema Universitari (LOSU).

No es preveu la cessió de dades a tercers, tret que sigui obligació legal. En aquests supòsits, únicament s’han d’enviar les dades necessàries.

Qualsevol persona sol·licitant té dret a obtenir informació sobre si la URV tracta dades personals que la concerneixen o no.

Les persones interessades tenen dret a accedir a les seves dades personals, així com a sol·licitar la rectificació de les dades inexactes o, si escau, sol·licitar-ne la supressió, entre altres motius, quan les dades ja no siguin necessàries per a les finalitats per a les quals es van recollir.

En determinades circumstàncies previstes a l’article 18 del RGPD, les persones interessades poden sol·licitar la limitació del tractament de les seves dades. En aquest cas, la URV únicament les ha de conservar per exercir o defensar reclamacions.

Les persones interessades poden oposar-se al tractament de les seves dades amb finalitats de màrqueting, incloent-hi l’elaboració de perfils. La URV ha de deixar de tractar les dades quan ho sol·liciti la persona interessada, tret de motius legítims imperiosos o per exercir o defensar possibles reclamacions.

En virtut del dret a la portabilitat, les persones interessades tenen dret a obtenir les seves dades personals en un format estructurat d’ús comú i lectura mecànica, i a transmetre-les a un altre responsable.

Els drets previstos al punt anterior es poden exercir mitjançant un escrit adreçat a la URV de forma presencial o postal al carrer de l’Escorxador, s/n, 43003 de Tarragona, o a través del registre electrònic a l’adreça Registre electrònic de la URV https://seuelectronica.urv.cat/registre.html. 

Si les persones interessades consideren que els seus drets no s’han atès adequadament, tenen dret a presentar una reclamació davant l’Autoritat Catalana de Protecció de Dades. Així mateix, poden comunicar-ho al delegat de protecció de dades de la URV (dpd@urv.cat).

7. Acceptació de les bases

La participació en aquesta convocatòria implica l’acceptació d’aquestes bases i de la normativa de protecció de dades de la URV.

Qualsevol dubte sobre la interpretació d’aquestes bases o incidència que es pugui produir durant el període de vigència de la convocatòria serà resolt per la Comissió d’Adjudicació. En aquest cas podeu adreçar-vos a la URV Solidària mitjançant l’adreça electrònica urvsol@urv.cat  o al telèfon 977558484.

